
Uznesenie 7C/75/2023
Okresný súd Prešov v právnej veci žalobcu: A. B., nar. XX.X.XXXX, bytom C. XXX, XXX XX C., zast. JUDr. Marek Polakovič, advokát so sídlom Duchnovičovo námestie 1, 080 01 Prešov, IČO: 42 231 639, proti žalovanému: 1. D. E. E., nar. XX.XX.XXXX, bytom F. XXX, XXX XX F., zast. Advokátska kancelária Fabian a Novosad s.r.o., so sídlom Masarykova 16, 080 01 Prešov, IČO: 51 913 984, 2. G. A., nar. X.X.XXXX, F. XXX, XXX XX F., o zriadenie vecného bremena, takto rozhodol: 7C/75/2023
I. Súd konanie z a s t a v u j e . II. Náhradu trov konania stranám sporu n e p r i z n á v a. odôvodnenie: 7C/75/2023
1. Žalobca sa návrhom doručeným tunajšiemu súdu dňa 16.10.2023 domáhal zriadenia vecného bremena a nahradenia trov konania. 2. Podaním doručeným súdu dňa 5.8.2024 žalobca vzal žalobu v celom rozsahu späť z dôvodu uzatvorenia mimosúdnej dohody o zriadení vecného bremena so žalovanými a následného zápisu vecného bremena do katastra nehnuteľností Okresného úradu Prešov pod H./XXXX. Žiadal konanie zastaviť a nepriznať žiadnemu z účastníkov náhradu trov konania. 3. Právny zástupca žalovaného v 1. rade v písomnom podaní zo dňa 12.8.2024 uviedol, že v zmysle dohody o mimosúdnom urovnaní žiada nepriznať žiadnej zo sporových strán nárok na náhradu trov konania. 4. Podľa § 144 zákona č. 160/2015 Z.z. Civilný sporový poriadok (ďalej len „CSP“), žalobca môže vziať žalobu späť.
5. Podľa § 145 ods. 1 CSP, ak je žaloba vzatá späť celkom, súd konanie zastaví. 6. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 7. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 8. Späťvzatie žaloby žalobcom spĺňa všetky zákonné požiadavky a došlo k nemu skôr, než sa začalo predbežné prejednanie sporu alebo pojednávanie, a tak súhlas žalovaných so späťvzatím nie je potrebný. 9. Na základe vyššie uvedených skutočností a právnych noriem súd teda procesným postupom podľa § 145 ods. 1 CSP konanie zastavil v celom rozsahu. 10. Podľa § 262 ods.1 a 2 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 11. O trovách konania súd rozhodol podľa § 256 ods. 1 CSP. Žalobca vzal žalobu v celom rozsahu späť, a to z dôvodu mimosúdnej dohody medzi stranami sporu. Nakoľko dôvodom zastavenia konania bola mimosúdna dohoda v zmysle ktorej si strany náhradu trov konania neuplatnili, súd rozhodol tak, že náhradu trov konania stranám nepriznal. Poučenie: 7C/75/2023 Proti tomuto uzneseniu možno podať odvolanie písomne v lehote 15 dní odo dňa jeho doručenia na Okresnom súde Prešov v dvoch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie treba predložiť s potrebným počtom rovnopisov a s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil.

